किसी प्रकार के तकनीकी संवर्धन या अनुप्रयोग की कोशिशें कभी भी सार्थक नहीं हो सकती, जब तक समाज के सभी वर्गो से संवाद स्थापित न किया जाए. यह कहना रहा आईआईटी बीएचयू के डायरेक्टर प्रो. प्रमोद कुमार जैन का. शुक्रवार को एबीएलटी ऑडीटोरियम में आईआईटी बीएचयू की ओर से आयोजित तीन दिवसीय इंडस्ट्री-इंस्टीट्यूट-सोसाइटी कॅानक्लेव में बतौर चीफ गेस्ट प्रो. जैन ने कहा कि इस कॉन्क्लेव से निकले हुए सुझावों व अनुभवों के आधार पर आईआईटी बीएचयू समाज के विभिन्न क्षेत्रों में तकनीकी सहयोग के रूप में अपनी भूमिका का सकारात्मक ढंग से निर्वहन करेगा. इस अवसर पर सुशील कुमार तिवारी, वीके वर्मा और समारोह संयोजक प्रो. प्रदीप कुमार मिश्र उपस्थित रहे. प्रो. प्रदीप श्रीवास्तव ने धन्यवाद ज्ञापन दिया. वाराणसी व आसपास के जिलों से आए लगभग 100 प्रतिनिधिओं ने अपनी समस्यायों के बारे में जानकारी दी.